SKRIFTLIG FORESPØRGSEL E-1290/01

af Struan Stevenson (PPE-DE) til Kommissionen

(3. maj 2001)

Om: Transport af levende dyr eksport til tredjelande

Hundredetusinder levende stykker kvæg eksporteres hvert år til Mellemøsten og Nordafrika under frygtelige forhold.

De lades på overfyldte køretøjer, slås ofte med stave under ladningen og sendes derefter ad landevej til sydeuropæiske havne, hvorfra de udskibes til Mellemøsten.

Når de ankommer, drives de til slagtehusene, ofte under temperaturer på over 40 °C, hvorunder de lider af stress, væskemangel og i mange tilfælde dør. Når kvæget først er kommet til slagteriet, bliver det slagtet rituelt. Dyrenes halse skæres over uden forudgående bedøvelse, og mens de er ved fuld bevidsthed, og det tager dem ofte flere minutter at dø.

Denne handel bliver støttet af den europæiske skatteyder gennem eksportrestitutioner med henblik på at få overskudskvæg ud af EU. Vil Kommissionen nu ophøre med at betale eksportrestitutioner i forbindelse med eksport af levende kvæg til tredjelande for at forsøge at begrænse denne grusomme handel, som blot tjener til at give kvægavl et dårligt ry?

Svar afgivet på Kommissionens vegne af Franz Fischler

(22. juni 2001)

Fællesskabets eksport af levende kvæg andrager ca. 100 000 dyr til avl og ca. 200 000 dyr til slagtning om året. Med hensyn til mishandling af dyr under transport er det fastsat i Kommissionens forordning (EF) nr. 615/98 af 18. marts 1998 om særlige gennemførelsesbestemmelser for ordningen med eksportrestitutioner for så vidt angår kvægs velfærd under transport(1), at der kun udbetales eksportrestitutioner for levende hornkvæg, hvis velfærdsbestemmelserne i Rådets direktiv 91/628/EØF af 19. november 1991 om beskyttelse af dyr under transport og om ændring af direktiv 90/425/EØF og 91/496/EØF(2) overholdes under transporten af dyrene til det første aflæsningssted i det endelige bestemmelsestredjeland.

I forordning (EF) nr. 615/98 er der fastsat foranstaltninger for at sikre, at en embedsdyrlæge på udgangsstedet foretager systematisk kontrol af alle sendinger med hensyn til alle aspekter af transporten, der kan tjekkes på dette stade (især dyrenes sundhedstilstand, transportmidlets overensstemmelse med direktiv 91/628/EØF og at der er truffet foranstaltninger for at fodre og vande dyrene). Desuden kan der foretages særlig kontrol i tredjelande efter bestemmelserne i artikel 3 og 4 i nævnte forordning. Som følge af kontrollen blev eksportrestitutionerne afvist for 3 150 dyr i perioden 1. september 1998-30. juni 2000. Desuden foretager Kommissionen for tiden en undersøgelse i flere medlemsstater af overholdelsen af Kommissionens forordning (EF) nr. 615/98. Resultaterne af den kan føre til finansielle korrektioner efter regnskabsafslutningen.

Kommissionen har en proaktiv holdning på det multilaterale plan og har støttet bestræbelser på at fremme accepten af dyrevelfærd på internationalt plan. I forbindelse med de igangværende landbrugsforhandlinger i Verdenshandelsorganisationen (WTO) har Fællesskabet rejst problemet vedrørende dyrevelfærd i sit forhandlingsoplæg som et vigtigt ikke-handelsmæssigt punkt. Kommissionens samarbejde med de lande, der søger om optagelse i EF, resulterede i en forceret vedtagelse af Fællesskabets regelværk på dette område. Multilaterale aktiviteter fortsættes også i andre fora (f.eks. Europarådet).

Med hensyn til udbetaling af eksportrestitutioner for kvæghandel (dyr til slagtning og avl) androg det samlede beløb i 2000 (10 måneder) 110,8 mio. EUR. Sidste år blev støtten til kvæg, der blev udført til slagtning, nedsat betydeligt fra 60,50 EUR/100 kg til 41,00 EUR/100 kg efter stigningen i eksportrestitutionerne for kød.

Med hensyn til muligheden for at indstille udbetalingen af eksportrestitutioner for at afholde de erhvervsdrivende fra denne handel viste erfaringen fra den første krise i forbindelse med bovin spongiform encephalopati (BSE) i 1996, at der ikke ville blive noget fald, da de importerende land straks fandt alternative forsyningskilder i andre eksportlande, hvilket ofte krævede endnu flere transportdage end for import fra Fællesskabet.

(1) EFT L 82 af 19.3.1998.

(2) EFT L 340 af 11.12.1991.